b'\n_START_ARTICLE_\nBorreliose\n_START_SECTION_\nSymptomer\n_START_PARAGRAPH_\nInkubationstiden er mellem 8 dage og 3 m\xc3\xa5neder. Ved det f\xc3\xb8rste stadie (4\xe2\x80\x936 uger) dannes der i nogle tilf\xc3\xa6lde en r\xc3\xb8dlig ring omkring stikstedet. Dette heles i nogle tilf\xc3\xa6lde af sig selv i l\xc3\xb8bet af nogle m\xc3\xa5neder. Der vil opst\xc3\xa5 en influenzalignende periode med tr\xc3\xa6thed, feber, hovedpine, h\xc3\xa6vede lymfekirtler, ledsmerter, nakke-rygsmerter, muskelsmerter osv. Under stadie 2 (op til 6 m\xc3\xa5neder) kan der v\xc3\xa6re meningitisagtige symptomer og muskel- og nervelammelser med svigt af finmotorikken. Der kan ogs\xc3\xa5 opst\xc3\xa5 kroniske \xc3\xa6ndringer i huden og sygdom i lymfesystemet._NEWLINE_G\xc3\xa5r man l\xc3\xa6nge med sygdommen, f\xc3\xb8r behandling iv\xc3\xa6rks\xc3\xa6ttes, kan man opleve, at symptomerne ikke helt forsvinder. Nogle l\xc3\xa6gger m\xc3\xa6rke til det klassiske borrelia-udsl\xc3\xa6t (erythema migrans), en r\xc3\xb8d ring eller et r\xc3\xb8dt m\xc3\xa6rke, der i l\xc3\xb8bet af nogle dage eller uger vokser og spreder sig flere cm fra bidstedet. Men mere end halvdelen af dem, der f\xc3\xa5r p\xc3\xa5vist neuroborreliose, har ikke haft - eller ikke lagt m\xc3\xa6rke til - noget udsl\xc3\xa6t. Ved neuroborreliose er de almindeligste symptomer dybe, br\xc3\xa6ndende eller stikkende smerter str\xc3\xa5lende ud i arme eller ben, eller som et b\xc3\xa6lte omkring mave eller bryst. Smerterne flytter lidt p\xc3\xa5 sig. Det er en type smerter, de fleste ikke tidligere har oplevet, og mange f\xc3\xa5r en betydelig forv\xc3\xa6rring om natten, s\xc3\xa5 de f\xc3\xa5r problemer med at sove. Nogle gange misopfattes smerterne som helvedesild eller ischias. Pletvis overf\xc3\xb8lsomhed i huden er ret almindeligt. Hos b\xc3\xb8rn optr\xc3\xa6der ofte lammelse af ansigtsmuskulatur, sammen med langvarig hovedpine og tr\xc3\xa6thed. Mange f\xc3\xa5r ogs\xc3\xa5 lidt feber. N\xc3\xa5r borrelia giver ledplager, er det klassisk, at et led - som regel et kn\xc3\xa6 - bliver r\xc3\xb8dt og ophovnet.\n_START_SECTION_\nBehandling\n_START_PARAGRAPH_\nBehandlingen af sygdommen vil ske med antibiotika. Der skal tages h\xc3\xb8jde for, at bakterien danner biofilm og "Round Bodies". Dog skal der v\xc3\xa6re tale om en klinisk vurdering p\xc3\xa5 baggrund af symptomer, s\xc3\xa5 diagnosen ogs\xc3\xa5 kan stilles p\xc3\xa5 trods af negativ serologi. Der ses ikke altid stigning i leukocytter og CRP. Ved mistanke om sygdommen b\xc3\xb8r co-infektioner som eks. Babesia, Bartonella og Rickettsia inkluderes i behandlingen. Bem\xc3\xa6rk, at der forekommer flere hundrede arter af diverse vektorb\xc3\xa5rne sygdomme, der ikke testes for med SSI\'s ELISA-tests.\n_START_SECTION_\nUdbredelse\n_START_PARAGRAPH_\nI Europa diagnostiseres sygdommen i flere end 65.000 tilf\xc3\xa6lde om \xc3\xa5ret. I 2009 var der i USA rapporteret 30.000 tilf\xc3\xa6lde af borreliose, "Lyme disease".  I september 2013 \xc3\xa6ndrede CDC estimatet af \xc3\xa5rlige infektioner til ca 300.000._NEWLINE_Bakterien ligger i dvale i skovfl\xc3\xa5tens tarm. Den v\xc3\xa5gner, n\xc3\xa5r fl\xc3\xa5ten begynder at suge blod. F\xc3\xb8r den kan smitte et menneske, m\xc3\xa5 den vandre fra fl\xc3\xa5tens tarm til fl\xc3\xa5tens spytkirtel; og dertil \xc3\xa6ndre camouflagen p\xc3\xa5 sin overflade, s\xc3\xa5 den kan narre vores immunsystem. Denne proces tager omkring et d\xc3\xb8gn. At en skovfl\xc3\xa5t bider sig fast, er alts\xc3\xa5 ufarligt, s\xc3\xa5 l\xc3\xa6nge den fjernes inden et d\xc3\xb8gn. Bakterien er tilpasset fugle og gnavere, og formerer sig derfor i deres blod. F\xc3\xa5r og kv\xc3\xa6g er derimod ikke tilpasset Borrelia-bakterien, som derfor ikke kan formere sig i deres blod. S\xc3\xa5 l\xc3\xa6nge der er rigeligt af f\xc3\xa5r og kv\xc3\xa6g, vil de fleste skovfl\xc3\xa5t ern\xc3\xa6re sig p\xc3\xa5 disse, og bakterien f\xc3\xa5r ingen st\xc3\xb8rre spredning. Men i omr\xc3\xa5der uden disse dyr genoprettes den effektive smittecyklus. Mennesker er en endnu d\xc3\xa5rligere v\xc3\xa6rt for bakterien end f\xc3\xa5r; i vores blod trives den d\xc3\xa5rligt. Derfor er det ogs\xc3\xa5 usandsynligt, at Borrelia-bakterien kan udvikle antibiotikaresistens, fordi dette skyldes, at at bakterien gentagne gange uds\xc3\xa6ttes for antibiotika, s\xc3\xa5 der udvikles modstandsdygtige varianter. En Borrelia-bakterie som uds\xc3\xa6ttes for antibiotika i et menneske, kan ikke komme videre og dermed heller ikke sprede smitten.'